พลเอก ประวิตร เรียกประชุมคณะกรรมการจัดทำงบประมาณรายจ่ายบูรณาการ ปี 2564 เน้นพัฒนาจังหวัดชายแดนใต้
พลเอก ประวิตร เรียกประชุมคณะกรรมการจัดทำงบประมาณรายจ่ายบูรณาการ ปี 2564 เน้นพัฒนาจังหวัดชายแดนใต้  การบริหารทรัพยากรน้ำ และพัฒนารัฐบาลดิจิทัลพลตรี พัชร์ชศักดิ์ ปฏิรูปานนท์ ผู้ช่วยโฆษกประจำรองนายกรัฐมนตรี เปิดเผยว่า พลเอก ประวิตร วงษ์สุวรรณ รองนายกรัฐมนตรี เป็นประธานการประชุมคณะกรรมการจัดทำงบประมาณรายจ่ายบูรณาการ ประจำปีงบประมาณ พ.ศ.2564 เรื่องการบูรณาการแก้ปัญหาจังหวัดชายแดนใต้ การบูรณาการบริหารทรัพยากรน้ำ และแผนงานบูรณาการพัฒนารัฐบาลดิจิทัล โดยพลเอก ประวิตร มอบนโยบายว่า การพัฒนาเศรษฐกิจพื้นที่จังหวัดชายแดนใต้มีความจำเป็นต้องคงมาตรการรักษาความสงบเรียบร้อยในพื้นที่อย่างต่อเนื่อง โดยน้อมนำศาสตร์พระราชา "เข้าใจ เข้าถึง พัฒนา" เป็นหลักในการดำเนินงาน ส่วนปัญหาภัยแล้งต้องช่วยเหลือประชาชนอย่างเร่งด่วน สำหรับการบริหารราชการแผ่นดินของรัฐบาลต้องนำเทคโนโลยีดิจิทัลมาใช้ให้มากขึ้น เพราะรัฐบาลจะต้องปรับตัวให้เท่าทันกับกระแสโลกที่มีความเปลี่ยนแปลงไปอย่างรวดเร็ว รวมทั้งต้องคำนึงถึงความต้องการของประชาชนด้วย สำหรับผู้ด้อยโอกาสหรือผู้พิการ ควรจะต้องสามารถเข้าถึงบริการของรัฐได้ จากนั้นที่ประชุมได้มีมติเห็นชอบแนวทางการจัดทำงบประมาณและกรอบคำของบประมาณรายจ่ายบูรณาการฯปี2564 เพื่อรองรับแผนงานดังกล่าวทั้งนี้ พลเอก ประวิตร กำชับให้หน่วยงานที่รับผิดชอบช่วยกันขับเคลื่อนงานและแผนงานให้เป็นไปตามกรอบเวลาและงบประมาณปี 2564 โดยมุ่งผลสัมฤทธิ์และเกิดประโยชน์สูงสุดแก่ประชาชนอย่างเป็นรูปธรรม สอดคล้องกับยุทธศาสตร์ของรัฐบาล รวมทั้งจะต้องมีแผนงานประชาสัมพันธ์สร้างการรับรู้ความเข้าใจให้กับพี่น้องประชาชนเพื่อให้เห็นประโยชน์ร่วมกันและมีส่วนร่วมควบคู่กันไปด้วย